ky ky fr ru ru cs kk sah ky ru ky ky ru ky ky ky ky ky ky ky ru ru ky ky kk ky ky ky ba ky ky ky ky ky ky ky ky ky ky ky ky ru ru ky ky ky ky ru ru eu en
"De-факто", 22.05.08 - 9-бет: Аш кєп болсо каада кєп...•
Акыркы мезгилде аялдардан айырмаланбай, мырзалар да сулуулук салондоруна барып, тырмактарын жасатып, массажга кирип, өздөрүнүн келбетине жакшы каранып калышты. Ушундан улам кыргыз мырзаларына кайрылып, ким кандай жасанарын сураштырдык. Аны менен бирге шаардагы салондорду кыдырып, кызмат бааларын билдик.
- Айына эки жолу "Камила" деген салонго барып, Элла аттуу кызга чачымды кырктырам. Анан Жибек жолу көчөсүндө жайгашкан мончого жумасына эки ирет, таңкы саат алтыдан сегизге чейин барып, бууга олтурам. Мончодон чыгып баратканда массажга кирем. Тимеле эс алып калам. Тырмакты алганда кээде эле салондун кызматын колдонгонум болбосо, көбүнчө үйдөн алам. Ал эми боетуп, ашыкча жасанганды жактыра бербейм.
- Маданият адамдары негизи дайыма жасанып, өзүбүзгө карап жүрөбүз. Мисалы, мен атайын бир "Елена" деген чачтарачка барып, Елена аттуу кызга чачымды текшилетип турам. Ал мага эле эмес, бир топ аттуу-баштуу саясатчы, спортсмен адамдарга кызмат кылат. Бет май, атыр дегендерди такыр колдонбойм. Болгону сакал аларда атайын өзүнүн кремин сүйкөнөм. Көпчүлүк эл менин маңдайымдагы бир кочуш ак чачымды атайын боеп алыптыр деп айтып калышат. Кудай берген нерсени боеп салууга болбойт экен. Ошондуктан ашыкча жасанбайм. Үйдө эле жуунуп, тырмак -башымды тазалап алам.
- "Океан" дүкөнүнүн жанындагы салондо бир жигит иштейт. Атын эстей албай атам. Ошо жигит кайда барып иштесе, артынан кууп алып чачымды текшилетем. Андан башкалардын кызматы канааттандырбайт. Тырмагымды болсо үйдөн алам. Массажга барбайм. Себеби, жумасына үч жолу теннис ойнойм. Мага ошол эле массаж болот. Атыр колдоном. Үч жылдан бери "Джорж Армани" фирмасынын атырын себинип жүрөм.
- Эл көзүндө жүргөн адамдар өзүн жакшы карап жүрүш керек. Мен да эл катары кээде чачымды текшилеткенде салондорго барам. Эгер мастер бош болбой калса, жөн олтурбай тырмактарымды жасатып, оңдотуп, бир сыйра ремонттон өткөрүп, массаж жасатып алам. Анан кез-кезде атыр себинип калам, бирок крем дегенди колдонбойм деле.
Жалпы сулуулук салондорунда чач кыркуу эркектер үчүн 60 сомдон 100 сомго чейин. Айымдар үчүн 80 сомдон 250 сомго чейин.
Тырмакты маникюр жасатуу- 70 - 180 сом болот.
Педикюр-80 сомдон 200 сомго чейин.
Чачыңызды жасалгалатуу (укладка)-150 сомдон 1000 сомго чейин.
Чач боетуу-50 сомдон жогору, боек албай барсаңыз, үстүнө дагы акча кошулат.
Чачын да, сакалын да салондо тегиздеткен ажы
Мурдагы Акыйкатчы Турсунбай Бакир уулу дайыма "Достук" салонуна барат. Чачын да, сакалын да ошол жердеги мастерлерге тегиздетип көнүп калган. Башка салондорго барганда туура эмес жасап коюшабы деп коркот. Салондун башка кызматкерлерине кайрылбайт.
Тырмак алдырып, эти ырбады
Садык Шер Нияз Чүй проспектисинде жайгашкан "Достук" салонуна келип чачын алдырчу. Тырмактарын маникюр, педикюр жасатканда "Рассвет" салонуна кирчү экен. Бирок, бир ирет бутунун тырмагын алдырганы барса, мастер туура эмес жасап салып, эти ырбап, катуу ооруткандан кийин жалкып, салонго тырмак жасатпай калган.
ИИМдин мурдагы министри Болот Ногойбаев өзүнүн турпатына жакшы карайт. Айрыкча, азыр бош жүргөн кезде маникюр менен педикюрга тынбай барып, дайым "бодрый" жүрөт. "Рассвет" салонунда колунун тырмактарын боетуп алып, үйлөп кургатып атканын көргөндөр көп.
Аттуу-баштуу адамдардын аты жашыруун
Көпчүлүк кыргыз саясатчылары, ырчы-чоорчулары Эркиндик гүлбагында жайгашкан "Рассвет" салонуна жана Чүй проспектисиндеги "Достук" салонуна барышат экен. Ушул себептен биз "Рассвет" салонуна баш багып, керектүү маалыматтарды салондун жетекчисинен алдык.
- Биздин салонго айымдарга караганда мырзалар аз санда келишет. Арасында саясатчы аттуу-баштуулары дагы бар. Келгендер эки-үч күн мурда жазылып кетишет. Кезеги келгенде анан тейлейбиз.
- Саясатчылардан кимдер келишет?
- Чындыгында келгендердин кимиси саясатчы, кимиси атактуу, кимиси жөнөкөй адам экенин билбейбиз. Билген күндө деле сырттан келгендерге толук маалымат бералбайбыз. Себеби, биз кардарларыбызды нааразы кылып алууну каалабайбыз. Ал эми көптөн бери биздин кызматты пайдаланган өтө белгилүү кардарларыбыз бар, аларды жогорку сапатта тейлөөгө аракеттенебиз, аты-жөнү жашыруун.
- Мырзалар маникюр менен педикюрдун кайсынысына көп басым жасашат?
- Негизи көпчүлүк эркектер чач текшилеткенге келишет. Маникюр менен педикюрга кайрылгандар аз. Бизде маникюрдун эки түрү бар. Бири жөнөкөй эле массаж менен. Экинчиси тырмактарды дарылаган атайын лак менен боеп, массаж жасалат. Ал эми педикюрдун эң татаалына массаж, дарычылыгы бар лак, ооруган тырмактарды тазалоо, айтор, баары кирет. Ага эркектер дээрлик кайрылбайт деле.
"Рассвет" салонунун кызмат акысы эркектер үчүн:
Чач кырктыруу (жөнөкөйү) - 62 сом. Татаал прическалар -115 сом. Моделдик кылып жасоо - 85 сом турат;
Маникюрдун жөнөкөйү- 71сом. Дарылоо үчүн лак менен боеп жасалганы - 98 сом болот;
Педикюрдун эң арзаны - 23 сом. Массаж, дарылоочу лак, тырмактын түбүн тазалоо - баары биригип 306 сом;
Чач жасалгасы - 75 сом;
Боекту өзүң ала барсаң, чачты 100 - 150 сомго боеп беришет;
Денеңе массаж жасатам десең 30 сомдон 150 сомго чейин коротосуң;
Сакал алдыруу же текшилетүү 50-65 сом болот.
Ал эми айымдар үчүн баалар бир аз жогору. Анткени чачтын узундугуна, тырмактын формасына карап кызмат кылышат.